Publication: Magyar Közlöny
Issue: MK-1998-39 (Year: 1998, Number: 39)
Era: 1990-2004
Section: (13) bekezdésének és ezzel összefüggésben a helyi adókról szóló 1990. évi C. törvény (a továbbiakban: Htv.) 52. §
Paragraph Index: 606

22. pont e) alpontjának rendelkezéseit. Álláspontjuk szerint az Sztv. azon rendelkezése, amely szerint az értékpapírok beszerzési árában nem szerepelhet a vételárban szereplő kamat, azt jelenti, hogy a befektetési vállalkozások helyi iparűzési adója megsokszorozódik más vállalkozókéhoz képest. A Htv. 39. §-a szerint a helyi iparűzési adó alapja ugyanis a nettó árbevétel csökkentve az eladott áruk beszerzési árával. A nettó árbevétel fogalmát azonban a sérelmezett rendelkezések az egyes vállalkozásokra nézve eltérően állapítják meg. Az eltérés hátrányos megkülönböztetést jelent — az indítványozók szerint — a befektetési vállalkozókra nézve, a hasonló pénzügyi tevékenységet végző hitelintézetek és pénzügyi vállalkozásokkal szemben. A befektetési vállalkozások esetében ugyanis a nettó árbevétel úgy állapítandó meg, hogy a befektetési szolgáltatások bevételeit növelni kell a nem befektetési szolgáltatások bevételeivel, valamint a kamatokkal és kamat jellegű bevételekkel, de a bevételek nem csökkenthetők a kamatozó értékpapírok árában szereplő kamatokkal, sem pedig a kamatjellegű ráfordításokkal, mint a hitelintézetek és pénzügyi vállalkozások esetében megengedett. A sérelmezett rendelkezés a kamatjellegű bevételek körébe vonja ugyanis a forgatási célú értékpapírok osztalékát is. Ez a szabályozás azt jelenti — az indítványozók szerint —, hogy mindez az alaptevékenység árbevételeként az adóalap részét képezi, amely után fizeti a befektetési vállalkozó az adót. Az adó ilyenformán aránytalanul magasabb, mint a hasonló tevékenységű más vállalkozóké. Az indítványozók szerint e rendelkezések sértik az Alkotmány 70/A. § (1) bekezdését, de a kamatozó értékpapírok forgalmazása vonatkozásában sértik a gazdasági verseny szabadságát, valamint az Alkotmány 9. §-ának (2) bekezdésével védett vállalkozás jogát is. II. Az Sztv. 35. §-a (1) bekezdésének általános megfogalmazása szerint: „A beszerzési költség (beszerzési ár) az a ráfordítás, amely az eszköz megszerzése, létesítése, üzembe helyezése érdekében az üzembe helyezésig, a raktárba történő beszállításig felmerült, az eszközhöz egyedileg hozzákapcsolható. A beszerzési ár az eredményekkel csökkentett, felárakkal növelt vételárat, szállítási és rakodási, alapozási, szerelési üzembe helyezési, beszerzéssel kapcsolatos közvetítői költségeket, a bizományi díjat, a beszerzéshez kapcsolódó adókat (a beszerzéskor fizetett fogyasztási adót), a vámköltségeket (vámot, vámpótlékot, vámkezelési díjat) foglalja magában.” Ezt követően a további bekezdések tartalmazzák a beszerzési költség (beszerzési ár) fogalmába tartozó tételes költségeket, díjakat. A (13) bekezdés szerint azonban „A befektetett, illetve a forgóeszközök között kimutatott kamatozó értékpapírok beszerzési ára nem tartalmazhatja a vételárban lévő kamat összegét.” A Htv. 52. § 22. pont b) alpontja szerint nettó árbevétel: „a hitelintézeteknél és pénzügyi vállalkozásoknál: a kapott kamatok és kamatjellegű bevételek csökkentve a fizetett kamatok és kamatjellegű ráfordításokkal, növelve az egyéb pénzügyi szolgáltatás bevételeivel, a befektetési szolgáltatások bevételeivel és a nem pénzügyi és befektetési szolgáltatás nettó árbevételével.” Az e) alpont határozza meg a nettó árbevétel fogalmát a befektetési vállalkozásokra vonatkozóan: „Befektetési vállalkozásoknál: a befektetési szolgáltatási tevékenység bevételei növelve a nem befektetési szolgáltatási tevékenység bevételeivel, valamint kamatok és kamatjellegű bevételekkel”. (A befektetési vállalkozásoknál említett kamatjellegű bevételekhez kell tehát számítani a forgatási célú értékpapírokból származó osztalékot is.) 1998/39. szám Az Alkotmány 9. § értelmében „(1) Magyarország gazdasága olyan piacgazdaság, amelyben a köztulajdon és a magántulajdon egyenjogú és egyenlő védelemben részesül.

Source: https://magyarkozlony.hu/hivatalos-lapok/8f9065f7a1bc5348eb733c667d97201b40bc7402/dokumentumok/81c5e4c242b1ce1311e62905af231f9805babcb4/letoltes